আজ সৃষ্টি-সুখের উল্লাসে  মোর মুখ হাসে মোর চোখ হাসে মোর টগবগিয়ে খুন হাসে  আজ সৃষ্টি-সুখের উল্লাসে।    আজকে আমার রুদ্ধ প্রাণের পল্বলে  বান ডেকে ঐ জাগল জোয়ার দুয়ার-ভাঙা কল্লোলে!  আসল হাসি,  আসল কাঁদন,  মুক্তি এল, আসল বাঁধন,  মুখ ফুটে আজ বুক ফাটে মোর তিক্ত দুখের সুখ আসে।  ঐ রিক্ত বুকের দুখ আসে-  আজ সৃষ্টি-সুখের উল্লাসে!    আসল উদাস, শ্বসল হুতাশ,  সৃষ্টিছাড়া বুক-ফাটা শ্বাস,  ফুলল সাগর দুলল আকাশ ছুটল বাতাস,  গগন ফেটে চক্র ছোটে, পিনাক-পাণির শূল আসে!  ঐ ধূমকেতু আর উল্কাতে,  চায় সৃষ্টিটাকে উল্টাতে,  আজ তাই দেখি আর বক্ষে আমার লক্ষ বাগের ফুল হাসে  আজ সৃষ্টি-সুখের উল্লাসে!    আজ হাসল আগুন, শ্বসল ফাগুন,  মদন মারে খুন-মাখা তূণ  পলাশ অশোক শিমুল ঘায়েল  ফাগ লাগে ঐ দিক-বাসে  গো দিগবালিকার পীতবাসে;  আজ রঙন এল রক্ত-প্রাণের অঙ্গনে মোর চারপাশে  আজ সৃষ্টি-সুখের উল্লাসে!    আজ কপট কোপের তূণ ধরি,  ঐ আসল যত সুন্দরী,  কারুর পায়ে বুক-ডলা খুন, কেউ বা আগুন,  কেউ মানিনী চোখের জলে বুক ভাসে!  তাদের প্রাণের বুক-ফাটে-তাও-মুখ-ফোটে-না বাণীর বীণা মোর পাশে,  ঐ তাদের কথা শোনাই তাদের  আমার চোখে জল আসে  আজ সৃষ্টি-সুখের উল্লাসে!  আজ আসল ঊষা, সন্ধ্যা, দুপুর,  আসল নিকট, আসল  সুদূর,  আসল বাধা-বন্ধ-হারা ছন্দ-মাতন  পাগলা-গাজন-উচ্ছ্বাসে!  ঐ আসল আশিন শিউলি শিথিল  হাসল শিশির দুব্ঘাসে।  আজ সৃষ্টি-সুখের উল্লাসে।    আজ জাগল সাগর, হাসল মরু,  কাঁপল ভূধর, কানন-তরু,  বিশ্ব-ডুবান আসল তুফান, উছলে উজান  ভৈরবীদের গান ভাসে,  মোর ডাইনে শিশু সদ্যোজাত জরায় মরা বাম পাশে!  মন ছুটছে গো আজ বল্গাহারা অশ্ব যেন পাগলা সে!  আজ সৃষ্টি-সুখের উল্লাসে!  আজ সৃষ্টি-সুখের উল্লাসে!